Verslag skets donker prentjie oor SAPD-posteArgieffoto: SAPD Die vakbond Solidariteit het ŉ kommerwekkende prentjie geskets in sy verslag oor die gebrekkige loopbaanvooruitsigte van offisiere sowel as onderoffisiere in die Suid-Afrikaanse Polisiediens (SAPD). Volgens die verslag, wat Donderdag in Centurion bekendgestel is, is “die onregverdige en ondeursigtige aanstellings” wat die SAPD maak selfvernietigend, en gaan dit die landsburgers duur te staan kom. Schalk de Bruin, hoof van Spesiale Projekte by Solidariteit, het gesê die verslag volg nadat dit aan die lig gekom het dat aanstellings in die SAPD glad nie deursigtig, regverdig en rasioneel hanteer word nie. “Die SAPD ondervind ook ŉ gebrek aan prosesse om institusionele kennis te ontwikkel en te behou. Alhoewel ons nie die gevolge daarvan dadelik gaan sien nie, het dit ŉ direkte impak op dienslewering. Die agteruitgang van die SAPD raak by die dag meer sigbaar,” het De Bruin gesê. Volgens De Bruin gaan Solidariteit volgehoue druk op die SAPD sowel as op POPCRU (The Police and Prisons Civil Rights Union) toepas om die swak loopbaanvereistes aan te spreek. “Indien die SAPD voortgaan met hul besluit om lede van die niestatutêre magte te bevorder, sal Solidariteit voortgaan met sy regsaksie om die wettigheid van dié bevorderings te bevraagteken,” het hy gesê. “Solidariteit sal nie skroom om beide die SAPD en POPCRU aan te spreek oor die negatiewe diensvoorwaardewysigings wat hulle vir alle polisielede by die onderhandelingstafel beding nie. Ons sal nie twee keer dink om enige irrasionele of onwettige besluite van die SAPD-bestuur of minister in die howe te takel nie.” Volgens De Bruin word poste onregmatig verkoop aan lede wat nie oor die nodige bekwaamheid en ervaring beskik om die noodsaaklike pligte van ŉ offisier uit te voer nie. Hy het ŉ beroep op SAPD-lede gedoen wat oor bewyse beskik dat poste verkoop is, om dit aan die vakbond voor te lê sodat die vakbond die nodige stappe kan doen. “Solidariteit staan op vir loopbaan-georiënteerde polisielede wat hard werk, gekwalifiseerd is en oor die nodige ervaring beskik, maar wie se loopbane weens politieke affiliasie beperk word,” het De Bruin gesê.